2.12 ฐานะทางการเงินและผลการดำเนินงาน

1) สรุปรายงานการตรวจสอบบัญชีของผู้สอบบัญชีของบริษัทฯ และบริษัทย่อย สำหรับปี 2550

ผู้สอบบัญชีของบริษัทฯและบริษัทย่อยคือ นางสาวศิราภรณ์ เอื้ออนันต์กุล ทะเบียนเลขที่ 3844 จาก
บริษัท สำนักงาน เอินส์ท แอนด์ ยัง จำกัด ได้รายงานการตรวจสอบบัญชีว่า
ได้ปฏิบัติงานตรวจสอบตามมาตรฐานการสอบบัญชีที่รับรองทั่วไป และมีความเห็นว่า งบการเงินแสดง
ฐานะการเงิน ผลการดำเนินงาน การเปลี่ยนแปลงในส่วนของผู้ถือหุ้น และกระแสเงินสด
โดยถูกต้องตามที่ควรในสาระสำคัญตามหลักการบัญชีที่รับรองทั่วไป

2) สรุปฐานะทางการเงินและผลการดำเนินงานรวม

ผลการดำเนินงานและฐานะทางการเงินของบริษัทและบริษัทย่อยในรอบระยะเวลา 3 ปีที่ผ่านมาสรุปได้ดังนี้

1. งบกำไรขาดทุน

[]

2. งบดุล ณ วันที่ 31 ธันวาคม

[]

3. งบกระแสเงินสด

(ล้านบาท)

[]

4. อัตราส่วนทางการเงิน

[]

*/ ได้รับความเห็นชอบจากคณะกรรมการบริษัทแล้ว รอเสนอต่อที่ประชุมผู้ถือหุ้นเพื่ออนุมัติจ่าย

3) คำอธิบายและการวิเคราะห์ผลการดำเนินงานและฐานะทางการเงิน

(1) ผลการดำเนินงาน

ในปี 2550 บริษัทและบริษัทย่อยมีรายได้รวมทั้งสิ้น 563 ล้านบาท
โดยมีรายได้หลักจากการขายโรงงานให้กับกองทุนรวมอสังหาริมทรัพย์ (TIF1) มูลค่ารวม 391
ล้านบาท คิดเป็นสัดส่วนประมาณร้อยละ 69.5 ของรายได้รวม
ส่วนที่เหลือเป็นรายได้จากค่าเช่าและค่าบริการ และรายได้อื่น เมื่อเทียบกับปี 2549
ซึ่งมีรายได้รวม 411 ล้านบาทแล้ว มีรายได้เพิ่มขึ้นร้อยละ 37

อย่างไรก็ตามในปี 2550 บริษัทมีกำไรสุทธิจำนวน 45 ล้านบาท เทียบกับปี 2549
ซึ่งมีกำไรสุทธิจำนวน 65 ล้านบาท ลดลงประมาณร้อยละ 31 ทั้งนี้เกิดจากในปี 2549
บริษัทมีกำไรจากการขายเงินลงทุนในกองทุน (TIF1) จำนวน 53 ล้านบาท
และกำไรจากการยกเลิกสิทธิการเช่าอาคารสำนักงาน จำนวน 39 ล้านบาท
นอกเหนือจากรายได้ปกติ

(2) ฐานะทางการเงิน

  สินทรัพย์

ณ วันที่ 31 ธันวาคม 2550 บริษัทและบริษัทย่อยมีสินทรัพย์รวมทั้งสิ้น 1,489 ล้านบาท
ในจำนวนนี้เป็นสินทรัพย์ในรูปของที่ดินและอาคารที่มีไว้ขายและให้เช่ารวมทั้งสิ้น 1,170 ล้านบาท
คิดเป็นสัดส่วนร้อยละ 79 ส่วนที่เหลือเป็นสินทรัพย์หมุนเวียนและอุปกรณ์ที่ใช้ในการดำเนินงาน
ขนาดของสินทรัพย์โดยรวมเติบโตขึ้นประมาณร้อยละ 16 เมื่อเทียบกับปี 2549
ทั้งนี้เป็นเพราะในระหว่างปี 2550
เป็นช่วงที่บริษัทและบริษัทย่อยเริ่มลงทุนในโครงการใหม่หลายโครงการ

หนี้สิน

ณ สิ้นปี 2550 บริษัทและบริษัทย่อยมีหนี้สินรวมทั้งสิ้น 616 ล้านบาท ประกอบด้วยหนี้เงินกู้ระยะยาว
184 ล้านบาท หนี้เงินกู้ระยะสั้น 263 ล้านบาท และหนี้สินอื่น 169 ล้านบาท คิดเป็นสัดส่วนร้อยละ
30 ร้อยละ 43 และร้อยละ 27 ตามลำดับ เมื่อเปรียบเทียบกับปี 2549 ซึ่งมีหนี้สินรวม 408
ล้านบาทแล้ว หนี้สินเพิ่มขึ้นประมาณร้อยละ 51 อัตราส่วนหนี้สินต่อทุนเพิ่มขึ้นจาก 0.47 เท่าในปี
2549 เป็น 0.71 เท่าในปี 2550
ทั้งนี้เป็นเพราะบริษัทได้กู้ยืมเงินจากสถาบันการเงินมาลงทุนพัฒนาที่ดินและก่อสร้างอาคารในโครงการใหม่เพื่อหารายได้ต่อไป

ส่วนของผู้ถือหุ้น

ส่วนของผู้ถือหุ้น ณ สิ้นปี 2550 มีทั้งสิ้น 873 ล้านบาท เมื่อเทียบกับปี 2549 จำนวน 876
ล้านบาทแล้ว เปลี่ยนแปลงไม่มากนักเนื่องจากไม่มีการปรับโครงสร้างของเงินทุน
กำไรสะสมยังคงอยู่ในระดับเดิมคือประมาณ 70 ล้านบาท

สภาพคล่อง

อัตราส่วนสภาพคล่อง (Current ratio) ของบริษัทและบริษัทย่อย ณ สิ้นปี 2550 อยู่ที่ 1.87
เท่า เทียบกับ 1.04 เท่าในปี 2549 แล้วจะมีสภาพคล่องทางการเงินเพิ่มขึ้น
ทั้งนี้เกิดจากการนำเม็ดเงินที่ได้จากการขายทรัพย์สินให้กับกองทุน
และการยกเลิกสิทธิการเช่าอาคารสำนักงานในปี
2549ไปลงทุนซื้อที่ดินแปลงใหม่เพื่อรอพัฒนาหารายได้ก่อนที่จะใช้เงินกู้จากสถาบันการเงินมาพัฒนาสิ่งปลูกสร้างในภายหลัง
อย่างไรก็ตามการที่สัดส่วนหนี้สินต่อทุนยังอยู่ในระดับ 0.71 เท่า
บริษัทยังสามารถใช้แหล่งเงินกู้จากสถาบันการเงินเพิ่มขึ้นได้อีก
นอกจากนี้บริษัทยังมีโครงการที่จะขายทรัพย์สินในบริษัทย่อยให้กับกองทุนรวมอสังหาริมทรัพย์
ซึ่งเป็นการระดมทุนที่มีต้นทุนต่ำมาเสริมความแข็งแกร่งทางการเงินได้อีกทางหนึ่ง
ดังนั้นบริษัทจึงไม่มีปัญหาสภาพคล่องทางการเงินแต่อย่างใด

ปัจจัยและอิทธิพลหลักที่อาจมีผลต่อการดำเนินงานหรือฐานะการเงินในอนาคต

ตามแผนธุรกิจของบริษัทและบริษัทย่อยสำหรับปี 2551 มีเป้าหมายที่จะลงทุนในโครงการต่าง ๆ
ที่ได้ริเริ่มมาตั้งแต่ปีก่อน (ดังที่ได้กล่าวไว้ภายใต้หัวข้อ 2.6 เรื่องโครงการในอนาคต)
หลังจากที่บริษัทได้ขายทรัพย์สินส่วนใหญ่ออกไปในปี 2548 ถึง 2550 สำหรับปี 2551
บริษัทคาดว่าจะใช้เงินลงทุนในโครงการดังกล่าวประมาณ 555 ล้านบาท ในจำนวนนี้ประมาณร้อยละ
71 อาจพึ่งพาแหล่งเงินกู้จากสถาบันการเงิน และส่วนที่เหลือจะได้จากแหล่งรายได้ของตนเอง
ดังนั้นปัจจัยหลักที่อาจมีผลกระทบต่อการดำเนินงาน
หรือฐานะการเงินในอนาคตน่าจะเป็นปัจจัยทางด้านรายได้จากโครงการต่าง ๆ
ที่อาจไม่เป็นไปตามเป้าหมาย และการแข่งขันในอุตสาหกรรมเดียวกัน
นอกจากนี้สภาวะเศรษฐกิจของประเทศไทยและภูมิภาคย่อมมีอิทธิพลต่อธุรกิจของบริษัทไม่โดยทางตรงก็โดยทางอ้อมเช่นกัน
อย่างไรก็ตามความเสี่ยงในการประกอบธุรกิจ ความเสี่ยงทางด้านการเงิน
และมาตรการในการลดความเสี่ยง และการบริหารความเสี่ยง
ได้กล่าวโดยละเอียดภายใต้หัวข้อปัจจัยความเสี่ยงข้างต้นแล้ว

tfdto.doc